गणेशजी, शिवजी और लक्ष्मी-विष्णु की एक साथ करें पूजा, श्रीकृष्ण को तुलसी के साथ लगाएं माखन-मिश्री का भोग
शुक्रवार, 21 जुलाई को सावन अधिक मास के शुक्ल पक्ष की चतुर्थी है। इस दिन पूजा-पाठ के नजरिए से कई शुभ योग बन रहे हैं। 21 जुलाई को सावन, अधिक मास, चतुर्थी और शुक्रवार का संयोग है। Worship to lord Ganeshji, Shivji and Lakshmi-Vishnu together on ganesh chaturthi, offer Makhan-Mishri to Shri Krishna with Tulsi
शुक्रवार, 21 जुलाई को सावन अधिक मास के शुक्ल पक्ष की चतुर्थी है। इस दिन पूजा-पाठ के नजरिए से कई शुभ योग बन रहे हैं। 21 जुलाई को सावन, अधिक मास, चतुर्थी और शुक्रवार का संयोग है। इन योगों में गणेश जी, शिव जी, लक्ष्मी-विष्णु के साथ ही शुक्र ग्रह की भी पूजा करें। भगवान विष्णु के अवतार बाल गोपाल को माखन-मिश्री का भोग लगाएं।
उज्जैन के ज्योतिषाचार्य पं. मनीष शर्मा के मुताबिक, सावन शिव जी का प्रिय महीना है, अधिक मास में विष्णु जी की पूजा की जाती है, चतुर्थी पर गणेश जी के लिए व्रत-उपवास किया जाता है और शुक्रवार को शुक्र ग्रह के लिए पूजन कर्म किए जाते हैं। 21 जुलाई को ये सभी शुभ काम करेंगे तो पुण्य लाभ मिलेगा और साथ ही कुंडली के ग्रह दोष भी शांत हो सकते हैं।
शुक्रवार का कारक ग्रह है शुक्र
ज्योतिष में नौ ग्रह बताए गए हैं। इनमें राहु-केतु छाया ग्रह ग्रह हैं। शेष 7 ग्रह सप्ताह के सातों दिनों के कारक ग्रह हैं। सूर्य रविवार का, चंद्र सोमवार का, मंगल मंगलवार का, बुध बुधवार का, गुरु गुरुवार का, शुक्र शुक्रवार का और शनि शनिवार का कारक ग्रह है। ग्रहों के अनुसार अलग-अलग दिनों में पूजा की जाए तो कुंडली के दोषों का असर कम हो सकता है। शुक्रवार और चतुर्थी योग में शुक्र के लिए दूध का दान करें। शिवलिंग पर जल और दूध चढ़ाएं।
ऐसे कर सकते हैं गणेश पूजा 
चतुर्थी तिथि पर गणेश प्रतिमा स्थापित करें। गणेश जी को स्नान कराएं। जनेऊ पहनाएं। अबीर, गुलाल, चंदन, सिंदूर, इत्र आदि चढ़ाएं।
वस्त्र, चावल चढ़ाकर फूलों से श्रृंगार करें। श्री गणेशाय नम: मंत्र का जप करते हुए दूर्वा चढ़ाएं।
मोदक और लड्डू का भोग लगाएं। कर्पूर जलाएं। धूप-दीप से आरती करें। पूजा के अंत भगवान से क्षमा याचना करें।
अन्य भक्तों को प्रसाद बांटें और खुद भी लें।
सावन अधिक मास और चतुर्थी के योग में ये शुभ काम भी करें
शिवलिंग का अभिषेक करें। जल, दूध और पंचामृत चढ़ाएं। बिल्व पत्र, आंकड़े के फूल, धतूरा, जनेऊ आदि चीजें चढ़ाएं। चंदन से तिलक लगाएं। फूलों से श्रृंगार करें। मिठाई का भोग लगाएं। धूप-दीप जलाकर आरती करें।
महालक्ष्मी और विष्णु जी की पूजा एक साथ करें। विष्णु-लक्ष्मी की प्रतिमा का अभिषेक करें। वस्त्र अर्पित करें, हार-फूल से श्रृंगार करें। तुलसी के साथ मिठाई का भोग लगाएं। धूप-दीप जलाकर आरती करें। पूजा में विष्णु जी के मंत्र ऊँ नमो भगवते वासुदेवाय मंत्र का जप कर सकते हैं।
शिव जी के अंशावतार हनुमान जी के सामने दीपक जलाकर हनुमान चालीसा का पाठ करें।